གཉིས་པ་ཡི་གེ་འབྲི་ཚུལ་མི་འདྲ་བ་ནི།ལྡོང་དང་གདོང་གཉིས།བསེ་དང་སེ་གཉིས།སྦྲ་དང་དབྲ་གཉིས།འབྲུ་དང་འགྲུ་གཉིས།རྨུ་དང་དམུ་གཉིས།སྒ་དང་ལྒ་གཉིས་བཅས་བྱུང་ཡོད་པ་འདི་དག་དོན་གཅིག་ཏུ་སྣང༌།རྒྱ་བོད་ཡིག་ཚང་ཆེན་མོལས།དེའང་སྔོན་དང་པོ།ཡུལ་དམའ་ཁ་ཤུལ་གཡག་ཞུར་གྱི་གོང་ཁ་བྱ་བར།སྲིད་པའི་རྒྱལ་བུ་ཐིང་གི་ཞེས་པ་ལ།བུ་གསུམ་བྱུང་བ།རྒྱ་བོད་ཧོརགསུམ་དུ་གྱེས་པའི།བོད་མི་ཁྲི་དོ་ཆེན་པོ་བྱ་བ་དེ་ལ།བུ་དྲུག་བྱུང་བ་ནི།དབྲའ་འབྲུ་ལྡོང་གསུམ་ལྒ་དང་བཞི།།ནུ་བོ་དབས་བརྡའ་གཉིས་དང་དྲུག།བོད་ཀྱི་མི་རྒྱུད་དྲུག་པོ་དེས།།དམའ་ཁ་ཤུ་རས་འདེབས་སྟག་པ་དེར།།བོད་མི་གསུམ་བུ་དྲུག་ས་བགོས་བྱས།།ལྡོང་གིས་པ་མ་ལེ་པང་ཐོབ།།དབྲ་ཡིས་དབྲ་མོ་རབ་བཀྲ་ཐོབ།།འབྲུ་ཡིས་འབྲུ་མོ་ཕྲོམ་ཕྲོམ་ཐོབ།།སྒ་ཡི་ལྒར་མ་མེ་པོ་ཐོབ།།དབས་བརྡས་རྒྱ་བོད་ས་མཚམས་སུ།།མཚམས་ཀྱི་མདའ་དར་གོང་མ་བཟུང༌།།ཞེས་གསུངས་པ་ལྟར་ན།